**Fagkrav for norske rosenterapeuters forening**

**Opptakskrav**

Opptak vurderes ut fra medisinsk historie, nåværende tilstand og at studenten er i psykisk balanse. Utdannelsen kan tidligst begynne det året man fyller 22 år.

**Grunnutdannelse og praksisår**

Grunnutdannelsen består av ulike moduler som til sammen utgjør 406 timer som gjennomføres på minimum 2 år. Samlet undervisningstid utgjør 291 timer, egenstudier 115 timer og praksisperiode 424 timer. Total studietid inkludert praksis, utgjør tilsammen 830 timer (dvs. minimum 3,5 år).

Selv om studiet er på deltid, er det ikke mulig å gjennomføre det på mindre enn 3,5 år. Dette er fordi man vektlegger studentens modningsprosess gjennom innføring i erfaringsbasert teoretisk forståelse av faget.

Utdanningen er strukturert som deltidskurs. Etter introduksjonsdel (modul 1) kan studentene ta de ulike kursene i den rekkefølgen de ønsker. Det er en fordel at studenter på ulike stadier i sin læreprosess deltar på de samme kursene, noe som bidrar til at deres forutsetninger og kunnskaper får virke sammen i en læringsmessig helhet.

Utdanningen kan forlenges for de studentene som ønsker det. Foreningen oppfordrer ferdig utdannende terapeuter til faglig oppdatering og videreutdanning.

**Modul 1**

**Introduksjonskurs**

Ett introduksjonskurs går over 2 dager. Hver kursdag er på 6 timer (totalt 12 timer).

Introduksjonskurset gir en enkel innføring i prinsippene for metoden. Kurset gir en grunnleggende forståelse av sammenheng mellom kropp og sinn, og forholdet mellom ulike kroppsdeler. Man ser på hvordan spenninger observeres i kroppen, i pusten og hvordan pusten virker inn i kroppsvevet.

Studenten får erfare hvordan spenninger kan sanses gjennom berøring og får praktiske demonstrasjoner ved at læreren arbeider med en frivillig. Gjennom å observere behandlinger får studenten se hvordan berøring og samtale kan frigjør spenninger.

Praktiske demonstrasjoner er sentralt gjennom hele utdanningen og terapeuten snakker da mer enn det som er vanlig under en ordinær behandling. Dette er for at studenten skal vite hva en erfaren terapeut kan se og ikke se, ved observasjon av en pasient.

**Modul 2**

**Grunnkurs**

Grunnkurs består av 2 helgekurs. Hvert kurs går over 2 dager, 6 kurstimer per dag. (Totalt 24 timer).

På helgekursene blir tema fra introduksjonskurs videreført. Studentene skal lære praktiske øvelser som bygges på prinsipp fra introduksjonskurset.

Læreren veileder i alle praktiske øvelser og leder studentens oppmerksomhet mot pasientens prosesser.

Det er viktig at studentene også får erfaring med å være i pasientens sted for å erfare hvordan det kan være å eksponere seg og bli møtt av terapeuten.

Studentene skal også bli kjent med egne prosesser for å kunne ivareta pasientens behov under behandling. Å ha kjennskap til egne prosesser, bevisstgjør projisering av egne følelser på pasienten, og/eller identifisering med pasienten som kan være til hinder for behandlingen.

Studentene arbeider sammen i par eller grupper og evaluerer hverandre gjennom viktige samtaler og tilbakemeldinger om hvordan behandlingene fungerer.